Krajniak, Milan, poslanec NR SR (2023-06-21):
Ďakujem pekne, pán podpredseda. Tento poslanecký návrh sme predložili z dôvodov, ktoré povedala pani poslankyňa Šebová. Oceňujem, že aj vláda pána Ódora vo svojom programovom vyhlásení vlády podporila tento úmysel. Ja na požiadanie kolegov z ministerstva práce, sociálnych vecí a rodiny predkladám jeden pozmeňujúci návrh, ktorý sa týka obecnej polície a ktorý má zabezpečiť, aby od 1. 1. ´24, kedy sa majú začať vyplácať výsluhové dôchodky pre, alebo výsluhový príspevok pre obecných policajtov, aby to technicky bolo možné a aby to mohla celé sprocesovať Sociálna poisťovňa. Čiže tento pozmeňujúci návrh teraz predložím. Pozmeňujúci návrh poslancov Národnej rady Slovenskej republiky Milana Krajniaka, Miloša Svrčeka a Jozefa Lukáča k návrhu poslancov Národnej rady Slovenskej republiky Zuzany Šebovej, Miloša Svrčeka a Moniky Péter na vydanie zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a zmene niektorých a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, tlač 1641. 1. Za čl. I sa vkladá nový čl. II, ktorý znie: „Čl. II Zákon Slovenskej národnej rady č. 564/1991 Zb. o obecnej polícii v znení zákona č. 250/1994 Z. z., zákona č. 319/1999 Z. z., zákona č. 333/2003 Z. z., zákona č. 445/2008 Z. z., zákona č. 8/2009 Z. z., zákona č. 214/2009 Z. z., zákona č. 105/2011 Z. z., zákona č. 273/2015 Z. z., zákona č. 125/2016 Z. z., zákona č. 293/2017 Z. z., zákona č. 9/2019 Z. z. a zákona č. 393/2019 Z. z. sa mení takto: 1. § 26f vrátane nadpisu znie: „§ 26f Suma príspevku (1) Suma príspevku je 60 % jednej dvanástiny úhrnu vymeriavacích základov na platenie poistného na príspevok dosiahnutý v rozhodujúcom období. (2) Rozhodujúce obdobie je kalendárny rok v období desiatich kalendárnych rokov predchádzajúcich kalendárnemu roku, v ktorom bol naposledy skončený pracovný pomer v obecnej polícii, v ktorom bol dosiahnutý najvyšší úhrn vymeriavacích základov na platenie poistného na príspevok.“ 2. § 26h a 26i vrátane nadpisu nad § 26h znejú: „Spoločné ustanovenie § 26h (1) Sociálna poisťovňa rozhoduje a) o príspevku, b) o povinnosti vrátiť príspevok vyplatený neprávom alebo vo vyššej sume, ako patril, c) o povinnosti fyzickej osoby alebo právnickej osoby nahradiť neprávom vyplatené sumy príspevku, d) o povolení splátok dlžných súm príspevku, e) vo veciach vymáhania pohľadávok na príspevku. (2) Na konanie podľa odseku 1 v prvom stupni je príslušné ústredie Sociálnej poisťovne. (3) Na konanie podľa odseku 1 sa vzťahujú ustanovenia všeobecného predpisu o sociálnom poistení. (4) Konanie o priznanie príspevku sa začína na základe písomnej žiadosti oprávnenej osoby. Žiadosť sa podáva na tlačive určenom Sociálnou poisťovňou. (5) Príspevok vypláca ústredie Sociálnej poisťovne. § 26i (1) Nárok na príspevok vzniká odo dňa splnenia podmienok ustanovených týmto zákonom. Nárok na výplatu príspevku vzniká splnením podmienok nároku na príspevok a podaním žiadosti o priznanie príspevku. (2) Na zvyšovanie príspevku sa primerane vzťahujú ustanovenia všeobecného predpisu o sociálnom poistení upravujúce zvyšovanie úrazovej renty.23) (3) Na zmenu nároku na príspevok, zmenu nároku na výplatu príspevku, zmenu sumy príspevku, zánik nároku na príspevok, zánik nároku na výplatu príspevku a premlčanie nároku na výplatu príspevku sa primerane vzťahujú ustanovenia všeobecného predpisu o sociálnom poistení upravujúceho zmenu nárokov, zmenu sumy, zánikov nárokov a premlčanie nároku na výplatu dávok sociálneho poistenia.24) (4) Na lehoty na výplatu príspevku, zaokrúhľovanie sumy príspevku, poukazovanie príspevku a prechod nároku na príspevok sa primerane vzťahujú ustanovenia všeobecného predpisu o sociálnom poistení upravujúce lehoty na výplatu, zaokrúhľovanie, poukazovanie a prechod nároku úrazovej renty.25) (5) Na povinnosť vrátiť príspevok, povinnosť nahradiť neprávom vyplatené sumy príspevku a na povolenie splátok dlžných súm sa primerane vzťahujú ustanovenia všeobecného predpisu o sociálnom poistení upravujúce povinnosť vrátiť a nahradiť neprávom vyplatené sumy dávok sociálneho poistenia a upravujúce povolenie splátok dlžných súm dávok sociálneho poistenia.26)“ Poznámky pod čiarou k odkazom 23 až 26 znejú: „23) § 89 ods. 8 až 10 zákona č. 461/2003 Z. z. v znení neskorších predpisov. 24) § 112 až 114 zákona č. 461/2003 Z. z. v znení neskorších predpisov. 25) § 116 až 118 zákona č. 461/2003 Z. z. v znení neskorších predpisov. 26) § 236 až 237a zákona č. 461/2003 Z. z. v znení neskorších predpisov.“.“ Nasledujúce články sa primerane prečíslujú, čo sa premietne do článku o účinnosti. Tento bod nadobúda účinnosť 1. januára 2024, čo sa premietne do článku o účinnosti. V súvislosti s navrhovanou zmenou sa primerane upraví názov návrhu zákona. Odôvodnenie: Príspevok za prácu v obecnej polícii je definovaný ako dávka osobitného sociálneho poistenia. Z uvedeného dôvodu považujeme za vecne správne sumu príspevku za prácu v obecnej polícii určiť z vymeriavacieho základu na platenie poistného na príspevok za prácu v obecnej polícii a nie z priemerného zárobku podľa § 134 Zákonníka práce, ktorý slúži na pracovnoprávne účely. K bodu 2: § 126h a 26i Navrhovaná právna úprava zabezpečí, aby celé konanie o nároku na príspevok sa uskutočnil v kompetencii Sociálnej poisťovne. Pretože v súčasnosti platné právne predpisy ukladajú Sociálnej poisťovni právomoc rozhodovať iba v druhom stupni, návrhom sa rozširujú kompetencie Sociálnej poisťovne a zároveň sa preberajú ustanovenia, ktorými sa majú regulovať právne vzťahy konania o nároku na príspevok za prácu v obecnej polícii. Navrhujeme, aby valorizácia tohto príspevku bola naviazaná na mieru inflácie, rovnako ako úrazové renty. Konanie o príspevku za prácu v obecnej polícii sa tak bude viesť podľa identických procesných ustanovení ako dávky sociálneho poistenia. 2. V čl. II sa za bod 3 vkladá nový bod 4, ktorý znie: „4. V § 179 ods. 1 sa vypúšťajú písmená r) a s).“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. januára 2024, čo sa premietne do článku o účinnosti. Odôvodnenie: Vzhľadom na právnu úpravu uvedenú v prvom bode tohto návrhu sa právna úprava § 179 ods. 1 písm. r) a s) zákona o sociálnom poistení navrhuje vypustiť. Ďakujem, pán podpredseda, skončil som.